বাস স্ট্যাণ্ডের দিকে হাঁটতে হাঁটতে হঠাৎ হাসি পেয়ে গেল ফরিদার। কি বিচিত্র জীবনের গতি! চার বছর আগে গ্রীষ্মের ছুটিতে বাড়ি আসতে সেই বাবা যখন বিয়ে ঠিক করলেন সেদিন বাবা ছিলেন দোর্দণ্ডপ্রতাপ পুরুষ। ফরিদা যে তাঁকে মুখের ওপর ‘না’ শব্দটা উচ্চারণ করতে পারবে সেটা তিনি কল্পনা করতে পারেননি। সেই অভাবনীয় ঘটনাটা ঘটে যাবার পর, মুখে যা নয় তাই বলেও যখন কিছু ফল হলনা তখন দৌঁড়ে গিয়ে একটা গাছের ডাল ভেঙে নিয়ে এসেছিলেন। একচুল নড়েনি ফরিদা তার জায়গা ছেড়ে। একবালের চোখে চোখ রেখে বলেছিল, "ওটা সরিয়ে নাও।" মারবার জন্য হাত ওঠাতে পারেনি একবাল। কিন্তু তার চোখে আগুন ঝরেছিলো। তার দিক থেকে মুখ ফিরিয়ে বারান্দায় বসে কাঁদতে থাকা মায়ের দিকে লাঠিটা ঘুরিয়ে ধরে বলেছিলো, "এই শেষ। এ আমার মেইয়ে নয়। শুনে রাখ, এই বাড়িতে ও যদি আর কোনদিন পা রাখে তো সেইদিন আমার হাতে তোর মিত্যু হবে।"